柴随亨
忆昔
忆昔长安都会地，草木晴辉钟王气。
襟带江湖气象雄，自是天王兴复际。
春风楼阁五凤城，玉漏声催香雾盈。
户外昭容鹤禁开，殿前执政鵷班行。
柳绿桃红湖水曲，尽日欢娱犹不足。
画船箫鼓绕云深，彩伏旌旗吹月色。
谁知世道互翻覆，沧海倏变为桑田。
胡笳哀怨动朝市，麋鹿来游旧陌阡。
汉宫明妃空艳丽，苑外铜仙亦洒泪。
古来社稷有兴亡，岂识于今不平事。
禾黍离离迹可怜，伤心回首古苔边。
清明寒食方便家酹，痛哭深山闻杜鹃。